VI Surukonferenssi 10.–11.4.2014, Tampere, Tampereen yliopiston (Kaupin kampus) Arvo-rakennuksessa. Käyntiosoite: Lääkärinkatu 1, 33520 Tampere

Lehdistötiedote 3.4.2014

**Mitä suru on? Onko suru sairaus? ­‑ Surun kulttuuri ja sureva yhteiskunnassa**

Vuoden 2014 Surukonferenssissa pureudutaan suremisen kulttuuriin ja surevan kohtaamiseen yhteiskunnassa. Konferenssin aikana surua lähestytään niin tuoreimpien tutkimustietojen että menetelmällisten keinojen kautta. Surukonferenssi järjestetään kuudennen kerran.

Onko suru sairaus, kysytään 10.4. järjestettävässä asiantuntijapaneelissa. Saako sureva apua ilman diagnoosia? Miten usein suru diagnosoidaan masennukseksi? Onko masennusdiagnoosin antamiselle vaihtoehtoja? Paneelissa aiheesta keskustelevat ensimmäistä kertaa yhdessä Kelan, työterveyden, vakuutusyhtiön sekä surututkimuksen asiantuntijat. Keskustelua luotsaa FT **Anna Moring**.

FT **Jaakko Hämeen-Anttila** lähestyy suremista kansainvälisen kulttuurintutkimuksen näkökulmasta. Millaista on surun kulttuuri idässä ja lännessä?

– Suomalainen suru on hyvin pidättyvää. Surun ei oleteta näkyvän saati sitten kuuluvan. Suuressa osassa maailmaa tilanne on hyvin toisenlainen. Suru on julkinen ja yhteisöllinen ilmiö: vainaja saatetaan matkaan äänekkäästi ja kyyneliä pidättelemättä, tavalla, jonka voimakkuus saattaa hämmentää pidättyvään suremiseen tottunutta ihmistä, kertoo Hämeen-Anttila.

VTT, yliopistotutkija **Ilona Pajari** Jyväskylän yliopistosta kertoo Suomen sisäisistä kulttuurieroista ja muutoksista surussa ja kuolemassa.

– Modernisaation sisältämä elämäntavan muutos on muuttanut hautajaisrituaaleja niin maalla kuin kaupungissakin ja kaikkialla Suomessa. Kuolema on pääosin siirtynyt kotoa sairaalaan, ja vainajaan liittyvät asiat hoitaa ammattilainen omaisten lähinnä avustaessa ja päättäessä keskeisistä kysymyksistä. Kuolema on enää harvoin todella julkinen tapahtuma, ja hautajaiset mielletään ennen kaikkea perhejuhlaksi, kertoo Pajari.

FM **Mari Pulkkinen** Helsingin yliopistolta kertoo pitämässään työpajassa omasta tutkimuksestaan, jossa läheisen menettämistä tarkastellaan kokonaisvaltaisena kokemuksena. Pulkkisen mukaan syntymän ja kuoleman tavoin jokainen menetyskokemus on kokijansa yksilölliseen elämänkulkuun sijoittuessaan ainutkertainen.

KM, ratkaisukeskeinen terapeutti **Helena Tarvaisen** työpajassa keskitytään erilaisten esineiden, kuvien ja kehon/liikkeen merkitykseen surukäsittelyssä. Esineiden avulla tuodaan näkyviin ihmisen tunnemaailmaa, hänen käsityksiään itsestään suhteessa muihin ihmisiin tai menetettyyn asiaan tai henkilöön.

Koko päivien ohjelma ja kaikki esiintyjät: [www.surut.fi](http://www.surut.fi), Twitter: @surukonferenssi

Mediayhteyshenkilö Tapio Moilasheimo 0400 863161 tapio.moilasheimo(at)mielenterveysseura.fi

Konferenssin järjestävät Huoma - Henkirikoksen uhrien läheiset ry, KÄPY- Lapsikuolemaperheet ry, Suomen nuoret lesket ry ja Tampereen yliopiston Terveystieteiden yksikkö. Yhteistyökumppanit: Suomalaisen Kuolemantutkimuksen Seura ja Suomen Mielenterveysseura.